Diari Oficial de la Generalitat Valenciana


Sumari del DOGV 4026, del 21-06-2001 (2001/5406)

ACORD de 2 de maig de 2001, de la Comissió Territorial d'Urbanisme de València, que fa referència a la modificació número 11, Parc de l'Horta, del Pla General d'Ordenació Urbana d'Aldaia.
-------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4026

Data del DOGV
:   21-06-2001

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2001/5406


Data del document
:   02-05-2001

Organisme emissor
:   Conselleria d'Obres Públiques,Urbanisme i Transports

Tipus de document
:   Acord

Descriptors 

:   * Aldaia
    * pla d'urbanisme

ACORD de 2 de maig de 2001, de la Comissió Territorial d'Urbanisme de València, que fa referència a la modificació número 11, Parc de l'Horta, del Pla General d'Ordenació Urbana d'Aldaia. [2001/S5406]
  
Vist l'expedient tramés per l'Ajuntament d'Aldaia que fa referència a la modificació número 11, Parc de l'Horta, del Pla General d'Ordenació Urbana, i de conformitat amb els següents,
  
Antecedents de fet
  
Primer. El projecte es va sotmetre a informació pública per mitjà de l'acord del ple de l'Ajuntament en la sessió realitzada el dia 4 de gener de 2000. Després del pertinent període d'exposició pública, en el qual no es van presentar al·legacions, va ser aprovar provisionalment pel mateix òrgan el 28 de març de 2000.
  
L'expedient complet va entrar en el Registre de la Comissió Territorial d'Urbanisme de València amb data 24 de maig de 2000.
  
La Comissió Territorial d'Urbanisme de València, en la sessió realitzada el 27 de juliol de 2000, va adoptar l'acord de suspendre l'aprovació definitiva de la modificació núm. 11, Parc de l'Horta, del Pla General d'Ordenació Urbana d'Aldaia, fins que es justifique la necessitat de la nova reserva escolar proposada i de l'emplaçament proposat.
  
Amb data 15 de febrer de 2001 té entrada una nova documentació, tramesa per l'Ajuntament d'Aldaia, consistent en un projecte on s'analitzen els motius que van donar lloc a la suspensió de l'aprovació, aprovat pel ple de l'Ajuntament en la sessió realitzada el 30 de gener de 2001.
  
Segon. El projecte consta de memòria justificativa, plànols d'informació i d'ordenació i estudi de necessitats de sòl escolar.
  
Tercer. L'objecte de la modificació és triple, si bé conflueix sobre una mateixa zona compresa entre l'anomenat Parc de l'Horta (Cinturó Verd de Defensa de l'Horta) i l'adjacència amb la carretera VV-3017, classificada com a sòl no urbanitzable. En concret es tracta del següent:
  
Creació d'una reserva escolar d'aproximadament uns 12.000 m², sobre la zona descrita, a fi de cobrir les necessitats futures del municipi respecte d'aquest ús.
  
Adequar el Parc de l'Horta a les determinacions de l'article 34 del Reglament de Planejament de la Comunitat Valenciana.
  
Preveure una millora de l'accés per a vianants al Col·legi Mariano Serra, i ampliar el que n'hi ha.
  
La modificació es justifica, per al primer punt, en la necessitat de preveure les demandes futures de població escolar, i així complir les previsions del mapa escolar. Respecte del segon punt en la necessitat de complir els estàndards de qualitat establerts en el Reglament de Planejament de la Comunitat Valenciana; i respecte del tercer punt en la necessitat de millorar l'accessibilitat dels alumnes al centre escolar esmentat.
  
Quart. Amb data 8 de maig de 2000, la directora general de Planificació i Gestió del Medi, dicta Declaració d'Impacte Ambiental en sentit favorable respecte de la present modificació.
  
Cinqué. Aldaia té un Pla General d'Ordenació Urbana aprovat definitivament per la Comissió Territorial d'Urbanisme el 5 de gener de 1990.
  
Consta la presentació d'una homologació modificativa del sector A la finalitat de la qual està relacionada amb el punt 2 de la modificació, ja que es redueix la reserva estructural en el sector esmentat i s'augmenta en global en preveure la present.
  
Sisé. La Comissió Informativa de la Comissió Territorial d'Urbanisme de València, en la sessió realitzada el 24 d'abril de 2001, va emetre un informe relatiu al projecte que ens ocupa, i compleix així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer. La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
Segon. La documentació està completa, als efectes del compliment del que estableix l'article 27 de la LRAU.
  
Tercer. En primer lloc cal precisar que, a la vista del projecte tramés per l'Ajuntament, es proposa desglossar l'expedient en dues parts: una primera, que abastaria l'adequació del Parc de l'Horta a les determinacions de l'article 34 del Reglament de Planejament de la Comunitat Valenciana, a la qual s'afig la millora de l'accés per a vianants al col·legi Mariano Serra. La segona estaria composta per la creació d'una reserva escolar d'aproximadament uns 12.000 m², sobre la zona descrita, a fi de cobrir les necessitats futures del municipi respecte de l'ús esmentat.
  
Aquest desglossament està justificat per l'existència d'un informe desfavorable de la Conselleria de Cultura i Educació respecte de la segona part. Sobre això cal afegir que amb data 4 d'abril es va sol·licitar un nou informe, si bé no s'ha rebut resposta fins ara.
  
Quart. Les observacions realitzades en l'acord de la Comissió Territorial d'Urbanisme de València, abans esmentat, quant al Parc de l'Horta es basaven en el fet que l'objecte del citat parc és separar els creixements urbans de l'horta, aspecte aquest que no es compleix, ja que una zona verda no deixa de ser un ús propi dels creixements urbans.
  
La justificació que addueix l'Ajuntament per a aquesta ampliació és la que fa referència a la necessitat de complir el que estableix l'article 34 del Reglament de Planejament de la Comunitat Valenciana, que exigeix que els parcs tinguen una superfície mínima 2,5 ha, a més de poder inscriure-hi un cercle de diàmetre 150 m, condicions que no compleix el Parc de l'Horta.
  
Cinqué. Cal destacar, respecte del que s'ha exposat en el fonament anterior, la relació que hi ha entre l'objecte de la modificació i l'homologació modificativa del sector A (aquesta última té com a objectiu fonamental reduir la reserva estructural en aquest sector i augmentar-se en global en preveure l'ampliació del Parc de l'Horta), per la qual cosa el resultat de la present homologació condiciona el del sector A.
  
Sisé. La Comissió Territorial d'Urbanisme, a proposta del director general d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
A la vista de tot el que s'ha exposat anteriorment, la Comissió Territorial d'Urbanisme, en la sessió realitzada el 31 de gener de 2001, acorda:
  
Aprovar definitivament l'adequació del Parc de l'Horta a les determinacions de l'article 34 del Reglament de Planejament de la Comunitat Valenciana, i afegir la millora de l'accés per a vianants al col·legi Mariano Serra. Ambdós punts inclosos en la modificació número 11 del Pla General d'Ordenació Urbana.
  
Suspendre l'aprovació definitiva de la creació d'una reserva escolar d'aproximadament uns 12.000 m², sobre la zona descrita, fins que s'emeta informe favorable per la Conselleria de Cultura, Educació i Ciència. Punt aquest inclòs en la modificació número 11 del Pla General d'Ordenació Urbana.
  
Contra aquest acord, que no exhaureix la via administrativa, es podrà interposar recurs d'alçada davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de l'endemà de la data de recepció de la present notificació.
  
Tot això, sense perjudici que es puga interposar qualsevol altre recurs que es considere oportú.
  
València, 2 de maig de 2001.- El secretari de la Comissió Territorial d'Urbanisme: José Manuel Palau Navarro.